stanford-oval/wikipedia huggingface dataset:
NLAW-lähipanssarintorjuntaohjus
Toiminta

Kolmannen sukupolven ohjuksena NLAW ei vaadi laukaisun jälkeistä ohjausta, kuten vaikkapa vanhempi, lankaohjattu TOW, vaan on "ammu-ja-unohda" -ohjus. Ampuja seuraa tähdäten maalia 3-6 sekuntia ennen laukaisua. Ohjauselektroniikka rekisteröi ampujan liikkeen, laskee kohteen etäisyyden ja kulmanopeuden, sekä siitä ennakon sääolosuhteet huomioiden. Inertiaohjaus ottaa lentoradan noin metrin tähtäyslinjan yläpuolelta ja pitää ohjuksen sillä aina kohteeseen asti. Lentomatkan aikana ohjuksella on tarkka tieto omasta sijainnistaan maaliin nähden, ja se pystyy tarvittaessa korjaamaan automaattisesti lentorataansa. Kaikki tämä mahdollistaa ampujan välittömän poistumisen laukaisupaikasta. Tarvittaessa maalin seuraaminen voidaan jättää pois ja ohjus laukaista välittömästi.
Ohjuksen saapuessa kohteeseen sen toisistaan riippumattomat optinen ja magneettinen sensori tunnistavat kohteen ja räjäyttävät kohtisuoraan alaspäin suunnatun ontelolatauksen. Kahden sensorin menetelmä vaikeuttaa ohjuksen häirintää kohteen omasuojajärjestelmillä. Huolimatta alkuperäisten kahden ontelolatauksen vähentämisestä yhteen kustannus- ja painosyistä valmistaja lupaa ontelopanoksen läpäisevän kaikki kattopanssaroinnit,  myös reaktiivipanssarilla suojatut. Toimintatapansa ansiosta aseella voidaan tuhota myös esteen takana oleva kohde.
Panssaroimattomia maaleja varten on ohjus mahdollista kytkeä ylilentotilasta (overfly top attack) kohti ammuttavaksi (direct attack), jolloin sytytinmekanismin sensorit ohittuvat ja ohjus lentää suoraan tähtäyslinjaa taistelukärjen ontelolatauksen räjähtäessä osumasta pienellä hidastuksella.
Ohjuksen päämoottori käynnistyy vasta lähdön jälkeen, eikä NLAWilla ole takavaara-aluetta, eli sillä voidaan ampua myös suljetusta tilasta. Pimeätaistelua varten aseeseen on mahdollista liittää erillinen pimeätähtäin ja myös henkilökohtaisen valonvahvistimen kanssa tähtääminen on mahdollista.
Käyttö Suomessa

Suomen puolustusvoimat on hankkinut NLAW:n operatiivisten joukkojen kehittämisohjelmaan liittyen. NLAW:llä on tarkoitus luoda operatiivisille prikaateille uskottava ja vahva lähipanssarintorjuntakyky. Ohjusten sekä koulutus- ja huoltovälineiden toimitus puolustusvoimille ajoittuu vuosiin 2008–2009. Varsinaisen ohjuslaukauksen lisäksi järjestelmään kuuluvat Patrian VV3X-valonvahvistintähtäin sekä Saab Training Systems AB:n simulaattorikalusto harjoitteluun. Järjestelmän kokonaishinta on noin 60 miljoonaa euroa. Puolustusvoimat esitteli laitetta lehdistön edustajille Vekaranjärvellä kesäkuussa 2009.
Käyttäjät

Luxemburg
Ruotsi
Suomi
Ukraina
Yhdistynyt kuningaskunta
Yhdistynyt kuningaskunta lähetti NLAW -ohjuksia osana aseapua Ukrainaan helmikuussa 2022 alkaneen Venäjän hyökkäyksen jälkeen.
Tekniset tiedot

| --- | --- |
Nimike: 102 RSLPSTOHJ NLAW
Valmistusmaa: Ruotsi/Iso-Britannia
Käyttöönottovuosi: 2007
Kaliiperi: 102 mm
Pituus: 1 m
Paino: 12,5 kg
Taistelukärki: yksi ontelolataus
Läpäisykyky: yli 500 mm
Lentoaika 400m / 600m: n. 1,8 s / alle 2,5 s
Lähtönopeus: 40 m/s
Maksimilentonopeus: alisooninen
Ampumaetäisyys: 20–600+ m
Ohjaus: inertiaohjaus
Heräte: optis-magneettinen/osuma
Aika ampumakuntoon saattamiseen: n. 3 s
Hinta: n. 20 000 euroa
Varastointiaika: 20 vuotta
Aitoon koulutuskeskus

Aitoon koulutuskeskus (AIKK) sijaitsee Aitoon kylässä Pälkäneellä. Koulu on ammatillinen oppilaitos.
Historiaa

Aitoon koulutuskeskus aloitti toimintansa Louon tilalla keväällä 1921 nimellä Aitoon talous- ja puutarhakoulu. Samalla tilalle toimi yksityinen oppikoulu, jonka tiloja haluttiin käyttää kesäaikaan. Aluksi Aitoon talous- ja puutarhakoulussa pidettiin pelkästään kesäkursseja, mutta 1920-luvun lopulla kurssit pitenivät seitsemän kuukautta kestäviksi ja talviaikana järjestettiin lyhyempiä kotitalouskursseja.
Maatalousopettaja Anna Tapion perustama maatalousoppilaitos Anna Tapion koulu erkaantui Aitoon talous- ja puutarhakoulusta 1930-luvulla, ja se toimii nykyisinkin Louon tilalla. Samalla Aitoon talous- ja puutarhakoulu siirtyi vuokratiloihin Knaapin tilalle. Vuonna 1949 koulu sai emäntäkoulun oikeudet, ja koulua ylläpitämään perustettiin yhtiö nimeltä Aitoon Emäntäkoulu Oy.
Vuonna 1988 koulun nimi muuttui Aitoon emäntäkoulusta Aitoon kotitalousoppilaitokseksi. Samoihin aikoihin koulun toiminta oli uhattuna, kun sen oppilasmäärä oli laskenut hyvin alhaiseksi ja koulu uhattiin lakkauttaa. Eduskunta kuitenkin kumosi Suomen hallituksen tekemän lakkautuspäätöksen.
Vuonna 1990 koulussa aloitettiin ammatillinen erityisopetus, ja vuonna 1998 siitä tuli ammatillinen erityisoppilaitos. Koulun nimi muuttui nykyiselleen vuonna 2006.
Nykyisin Aitoon koulutuskeskuksella on toimipiste Tampereella. Vuonna 2021 koulu täytti sata vuotta.
Aiheesta muualla

Koulun kotisivut (Arkistoitu – Internet Archive)
Alexander Campbell (teologi)

| Alexander Campbell |
| --- | --- |

Henkilötiedot
Syntynyt: 12. syyskuuta 1788 Ballymena, Antrimin kreivikunta, Irlanti (nykyään Pohjois-Irlanti)
Kuollut: 4. maaliskuuta 1866 (77 vuotta) Bethany, Länsi-Virginia, Yhdysvallat
Alexander Campbell (12. syyskuuta 1788 Ballymena, Antrimin kreivikunta, Irlanti – 4. maaliskuuta 1866 Bethany, Länsi-Virginia, Yhdysvallat) oli irlantilaissyntyinen yhdysvaltalainen uskonnollinen johtaja toisen suuren herätyksen aikana. Useat pohjoisamerikkalaiset kirkkokunnat, kuten Churches of Christ, Christian Churches and Churches of Christ, Evangelical Christian Church in Canada ja Christian Church (Disciples of Christ), juontavat juurensa Campbellin toiminnasta.
Elämä

Nykyisen Pohjois-Irlannin alueella syntynyt Campbell oli skotlantilaista syntyperää. Hänen isänsä Thomas Campbell (1763–1854) oli presbyteeri ja rehtori, joka muutti vuonna 1807 Yhdysvaltoihin, jossa hän yritti edistää kristittyjen yhtenäisyyttä koskevaa ohjelmaansa. Vuonna 1808 Alexander Campbell lähti perheen kanssa isänsä luokse, mutta haaksirikkoutui Skotlannin rannikolla ja opiskeli sitten pappisvirkaan Glasgow'n yliopistossa, jossa hän joutui skotlantilaisen valistuksen vaikutuksen alaiseksi ja opiskeli myös John Lockea. Vuonna 1809 myös Campbell ja loput perheestä lähtivät Yhdysvaltoihin. Siellä hän kannatti isänsä ohjelmaa ja nousi johtajaksi tämän perustamaan uskonnolliseen uudistusliikkeeseen, joka pyrki edistämään yksinkertaista evankelista kristillisyyttä. Hän alkoi saarnata ilman palkkaa vuonna 1810 ja asettui nykyisen Bethanyn alueelle Länsi-Virginiaan. Campbell ja hänen seuraajansa hyväksyivät upotuskasteen vuonna 1812, ja hän näytti hetkellisesti lähestyvän baptistien opillista kantaa, mutta jännitteet muista kysymyksistä johtivat heidän eroamiseensa baptisteista vuonna 1830. Vuonna 1832 hänen seuraajansa, jotka tunnettiin nimellä Disciples of Christ, tai vain Christians (lempinimeltään campbelliitit), liittyivät Kentuckyn Christians-liikkeeseen, Barton W. Stonen seuraajiin, muodostaakseen uuden Disciples of Christ (Christian Church) -kirkon.
Vuonna 1823 Campbell perusti ja toimitti Christian Baptist -lehteä (myöhemmin nimellä Millennial Harbinger). Hän kirjoitti tai toimitti noin 60 teosta. Campbellista kehittyi sekä saarnoissaan että kirjoituksissaan eri protestanttisten kirkkojen jyrkkä kriitikko. Hän vaatii kristittyjä luopumaan nimistä, uskontunnustuksista, tavoista ja uskontokuntien välisistä kiistoista ja liittymään kristilliseen yhteisöön "ilman muita yhteyden ehtoja kuin usko Herraan Jeesukseen Kristukseen".
Alexander Braun

| Alexander Braun |
| --- | --- |

Henkilötiedot
Koko nimi:  Alexander Karl/Carl Heinrich Braun
Syntynyt: 10. toukokuuta 1805 Regensburg, Pyhä saksalais-roomalainen keisarikunta
Kuollut: 29. maaliskuuta 1877 (71 vuotta) Berliini, Saksan keisarikunta
Koulutus ja ura
Tutkimusalue:  kasvitiede
Alexander Karl/Carl Heinrich Braun (1805–1877) oli saksalainen kasvitieteilijä. Hän edusti luonnonfilosofista koulukuntaa ja oli sen tunnetuin kasvitieteilijä. Luonnonfilosofiassa pyrittiin selittämään luonnonilmiöitä erilaisten ajatusmalleihin pohjautuvien teorioiden ja arkkityyppien perusteella, mikä oli varsin tavallista Saksan tiedekentässä 1800-luvun alussa. Toisaalta Braun toi kuitenkin merkittävän palasen soluteoriaan esittämällä, että solu on elämän perusyksikkö. Tämä havainto organismien rakentumisesta muovautuvan kalvon rajaamista soluista on varmaankin Braunin merkittävin saavutus luonnontieteissä. Lisäksi Braun selvitti alkeellisten kasvien lisääntymistä ja yhdessä toisen saksalaisen biologin, Karl Schimperin, kanssa he loivat idealistisen kasviyksilön mallin, joka perustui heidän havaintoihinsa kasvien erilaisista lehtiasennoista.
Braun opetti kasvitiedettä ja eläintiedettä Karlsruhen polyteknillisessä koulussa (nykyisin Karlsruher Institut für Technologie) vuosina 1833–1846, minkä jälkeen hän toimi kasvitieteen professorina Freiburgin yliopistossa. Professorin virkansa lisäksi Braun toimi vuosina 1851–1877 Berliinin yliopiston kasvitieteellisen puutarhan johtajana. Ison osan urastaan Braun tutki itiökasveja ja tutkimustyönsä myötä hän julkaisi vuonna 1851 teoreettisen mallin kasvien rakenteesta julkaisussaan Betrachtungen Über die Erscheinung der Verjüngung in der Natur: Insbesondere in der Lebens- und Bildungsgeschichte der Pflanze. Julkaisu edisti kasvimorfologian tutkimusta.
Aiheesta muualla

Kuvia tai muita tiedostoja aiheesta Alexander Braun Wikimedia Commonsissa
Anna Kotšneva

Anna Kotšneva (s. 25. tammikuuta 1970) on entinen neuvostoliittolainen rytminen kilpavoimistelija. Hän voitti rytmisen voimistelun maailmanmestaruuden keiloissa vuonna 1987. Hänen tyttärensä on Nastia Liukin, joka voitti Pekingin olympialaisissa kultaa edustaen Yhdysvaltoja.
Andrei Aramnau

| Mitalit | Mitalit | Mitalit |  |
| --- | --- | --- | --- |
|  Andrei Aramnau |  Andrei Aramnau |  Andrei Aramnau |  |
Maa:   Valko-Venäjä
Miesten painonnosto
|  Olympialaiset  |  Olympialaiset  |  Olympialaiset  |  |
|  Kultaa | Peking 2008 | 105 kg |  |
| MM-kilpailut  | MM-kilpailut  | MM-kilpailut  |  |
|  Kultaa | Chiang Mai 2007 | 105 kg |  |
Andrei Mikalajevitš Aramnau (valkoven. Андрэй Мікалаевіч Арамнаў, ven. Андрей Николаевич Арямнов, Andrei Nikolajevitš Arjamnov, (s. 17. huhtikuuta 1988) on valkovenäläinen painonnostaja. Hän kilpailee 105 kilogramman painoluokassa.
Vuonna 2007 Aramnau voitti Chiang Main MM-kisoissa kultaa tempauksessa tuloksella 195 ja yhteistuloksella  423, ja saavutti hopeaa työntötuloksella 228.  Seuraavana vuonna Pekingin olympialaisissa hän voitti olympiakultaa uudella maailmanennätysyhteistuloksella 436). Hän teki uudet maailmanennätykset sekä tempauksessa (200) että työnnössä (236). Hänellä on myös lukuisia mitaleita nuorempien ikäluokkien kansainvälisistä arvokilpailuista-
NLE Choppa

| NLE Choppa |
| --- | --- |
 NLE Choppa vuonna 2022.
Henkilötiedot
Koko nimi:  Bryson Lashun Potts
Syntynyt: 1. marraskuuta 2002 (ikä 21) Memphis, Tennessee, Yhdysvallat
Ammatti:  rap-artisti, laulaja, sanoittaja, tubettaja
Lapset:  2
Muusikko
Taiteilijanimi:  NLE Choppa YNR Choppa Baby Mexico Awakened Choppa Top Shotta
Laulukielet:  englanti
Aktiivisena:  2018–
Tyylilajit:  hip hop, trap
Levy-yhtiöt:  Warner, UnitedMasters, No Love
Aiheesta muualla
Kotisivut
  [ Muokkaa Wikidatassa ] [ ohje ]  
Bryson Lashun Potts,  taiteilijanimi NLE Choppa, aiemmin YNR Choppa, (s. 1. marraskuuta 2002 Memphis, Tennessee), on yhdysvaltalainen rap-artisti. Hän aloitti friistailaamisen lapsuudenkavereidensa kanssa 15-vuotiaana ja alkoi tehdä musiikkia tosissaan 16-vuotiaana. Julkisuuteen hän nousi vuonna 2019 julkaistuaan singlen ”Shotta Flow”, joka striimasi platinaa sekä debytoi Billboard Hot 100 -listalla.
NLE Choppa julkaisi ensialbuminsa nimeltä Top Shotta 7. elokuuta 2020. Albumi debytoi kymmenen ensimmäisen joukossa Yhdysvaltain Billboard 200 -listalla ja sisältää menestyssinglet ”Camelot” ja ”Walk Em Down”.
Yksityiselämä

Elokuussa 2020 NLE Choppa avasi YouTube-kanavan nimeltä ”Awakened Choppa”, missä hän esittelee holistisempaa ja terveellisempää elämäntapaansa, johon lukeutuu muun muassa veganismi ja puutarhanhoito.
NLE Choppalla on kaksi lasta; tytär, Clover Brylie Potts (s. 2020) ja poika, Chozen Wone Da’Shun Potts (s. 2023).
Diskografia > Studioalbumit

Top Shotta (2020)
Cottonwood 2 (2023)
Diskografia > Mixtapet

No Love The Takeover (2018)
Narco Choppa (2019)
From Dark to Light (2020)
Me vs. Me (2022)
Diskografia > EP:t

Cottonwood (2019)
Aiheesta muualla

Kuvia tai muita tiedostoja aiheesta NLE Choppa Wikimedia Commonsissa
NLE Choppan kanava YouTubessa (englanniksi)
Mohamed Bazoum

| Mohamed Bazoum |
| --- | --- |

Nigerin presidentti
 2. huhtikuuta 2021–27. heinäkuuta 2023  
Pääministeri:  Ouhoumoudou Mahamadou
Edeltäjä:  Mahamadou Issoufou
Seuraaja:  Abdourahamane Tchiani (de facto)
Henkilötiedot
Syntynyt: 1. tammikuuta 1960 (ikä 64) N’guigmi, Nigerin siirtomaa
Puoliso:  Hadiza Ben Mabrouk
Tiedot
Puolue:  Parti Nigerien pour la Democratie et le Socialisme-Tarayya
Mohamed Bazoum, arabiaksi  محمد بازوم, (s. 1. tammikuuta 1960) on nigeriläinen poliitikko, joka voitti maansa presidentinvaalit niiden toisella kierroksella vuonna 2021. Hänen virkakautensa alkoi 2. huhtikuuta 2021. Hänen edeltäjänsä oli Mahamadou Issoufou.
Ennen presidentinvaalikampanjaansa Bazoum on osallistunut Nigerin poliittiseen elämään kansanedustajana ja vuodesta 2016 alkaen sisäministerinä.Vaalikampanjassaan hän lupasi jatkaa uudistuksia, parantaa turvallisuutta ja vähentää maan etnisiä jakolinjoja.
Etninen ja poliittinen tausta

Bazoum on arabi ja peräisin Ouled Slimanen arabiheimosta, joka asuu pääasiassa Etelä-Libyassa sekä Pohjois-Tšadissa. Koillis-Nigerissä, josta Bazoum on kotoisin, heimo on äärivähemmistö. Heimo on ollut poliittisesti  Ranskan tukijoita toisen maailmansodan päättymisestä lähtien, mutta on kohdannut tuaregien ja varsinkin Tubu-kansan vastustusta.
Joulukuussa 1990 Bazoum oli eräs Parti Nigerien pour la Democratie et le Socialisme-Tarayya (PNDS) perustajista. Hän on ollut puolueen johtaja, joka kuuluu sosiaalidemokraattien  Sosialistiseen Internationaaliin. Tämä on ollut voimavara Bazoumin suhdetoiminnan kannalta.
Ura presidenttinä

Vuoden 2021 Nigerin vaaleja on pidetty esimerkkitapauksena siitä, miten valta vaihdetaan Sahelin alueella rauhanomaisesti. Vaalien tulos vahvistettiin 21. maaliskuuta 2021.
Mohamed Bazoum nimitettiin joulukuussa 2022 Länsi-Afrikan talous- ja rahaliiton (UEMOA) nykyiseksi presidentiksi järjestön valtion- ja hallitusten päämiesten 23. sääntömääräisessä huippukokouksessa Abidjanissa.
Vallankaappaus

26. heinäkuuta vuonna 2023 Nigeristä uutisoitiin, että Mohamed Bazoum on oman henkivartiokaartinsa saartamana presidentin palatsissa. Seuraavana päivänä maan televisiossa luettiin tiedotus, maan koko hallituksen syrjäyttämisestä. Ulkomaat, Länsi-Afrikan talousyhteisö ja Afrikan Unioni ovat tuominneet kaappauksen.
Sen jälkeen arveltiin, että Bazoum on yhä vaimonsa ja poikansa kanssa teljettynä presidentinpalatsiin. Hänen tyttärensä ovat opiskelemassa Euroopassa. Elokuun alkupuolella Bazoumilta tuli julkisuuteen kirje, jossa hän pyysi tilanteeseen apua Yhdysvalloilta. Hänen mukaansa oli vaarana, että Niger ja sen naapurit ajautuvat Venäjän alaisuuteen.
Nigeriä hallitseva sotilasjuntta ilmoitti 13. elokuuta 2023, että se halusi "nostaa syytteen toimivaltaisten kansallisten ja kansainvälisten viranomaisten edessä Mohamed Bazoumia ja hänen paikallisia ja ulkomaisia ​​rikoskumppaneitaan maanpetoksesta ja Nigerin sisäisen ja ulkoisen turvallisuuden heikentämisestä".
30. marraskuuta 2023 Mohamed Bazoumin perhe väitti, että he eivät olleet olleet enää yhteydessä häneen 18. lokakuuta 2023 jälkeen, ja tuomitsi joihinkin heistä kohdistuneet "väkivaltaiset pidätykset ja etsinnät".
ECOWAS on toistuvasti vaatinut Bazoumin vapauttamista, minkä vallankaappaajat ovat aina evänneet. Vuoden 2024 alussa Bazoumin kerrottiin sairastuneen malariaan. Hän ei ole vieläkään suostunut antamaan muodollista virasta eroamisasiakirjaa, sillä se poistaisi häneltä syytesuojan. Syytesuojan poistumisen jälkeen maata hallitseva juntta aikoo viedä Bazoumin oikeuteen.
Aiheesta muualla

Au Niger, Mohamed Bazoum, le compagnon de route devenu président,  Christophe Châtelot, Le Monde 24.2.2021
Niger: Bazoum wins presidential election runoff, Aurore Bonny, Anadolu Agency, 23.02.2021
Annika Sjölund

Annika Sjölund (s. 17. heinäkuuta 1965 Kumlinge) on suomalainen oopperalaulaja (sopraano), joka on opiskellut Tukholman kuninkaallisessa musiikkikorkeakoulussa ja Sibelius-Akatemiassa. Hän suoritti lauludiplomin vuonna 2004 Sibelius-Akatemiassa. Sjölund on toiminut musiikinopettajana Helsingissä ja Turussa sekä esiintynyt konsertti- ja oratoriosolistina Suomessa ja ulkomailla. Hänet on nähty myös Svenska teaternin ja Suomen Kansallisoopperan näyttämöllä.
Anna Kolbrún Árnadóttir

| Anna Kolbrún Árnadóttir |
| --- | --- |

Kansanedustaja
 2017–2021  
Ryhmä/puolue:  Keskustapuolue
Vaalipiiri:  Norðausturkjördæmi
Henkilötiedot
Syntynyt: 16. huhtikuuta 1970 Akureyri
Kuollut: 9. toukokuuta 2023 (53 vuotta)
Kansalaisuus:  Islanti
Tiedot
Puolue:  Keskustapuolue
Anna Kolbrún Árnadóttir (16. huhtikuuta 1970 – 9. toukokuuta 2023) oli islantilainen keskustapuolueen poliitikko, joka istui Alþingissä vuosina 2017–2021.
Anna syntyi Akureyrissä. Hän valmistui vuonna 1991 sairaanhoitajaksi ja lastentarhanopettajaksi Fynin pedagogiseminaarista vuonna 2002. Vuonna 2010 hän valmistui kasvatustieteen maisteriksi Akureyrin yliopistosta. Hän työskenteli Eyjafjörðurissä vanhainkodissa vuosina 1989–1991 ja sairaanhoitajana vuosina 1991–1993, minkä jälkeen hän työskenteli vanhainkodeissa Akureyrissä vuosina 1993–1995 ja Odensessa vuosina 1995–1996. Vuosina 1996–1997 hän työskenteli sairaanhoitajana Odensen sairaalassa. Vuosina 2002–2003 hän työskenteli kuntoutuskeskuksessa Akureyrissä. Vuosina 2003–2011 hän työskenteli erityisopetusvastaavana akureyriläisessä peruskoulussa. Vuoden 2017 parlamenttivaaleissa hänet valittiin Alþingiin. Vuodesta 2018 lähtien hän toimi keskustapuolueen 2. varapuheenjohtajana.
Mohamed Bouazizi

Bouazizin hauta ja hautakivi
Tarek al-Tayyib Muhammad Bouazizi (arab. طارق الطيب محمد البوعزيزي‎, Ṭāriq aṭ-Ṭayyib Muḥammad al-Bū‘azīzī; 29. maaliskuuta 1984 – 4. tammikuuta 2011), joka tunnettiin nimellä Mohamed Bouazizi (arab. محمد البوعزيزي‎, Muḥammad al-Bū‘azīzī) oli tunisialainen vihanneskauppias, jonka polttoitsemurha Sidi Bouzidissa 17. joulukuuta 2010 laukaisi Tunisian vallankumouksen ja siten koko arabikevään. Hän kuoli sairaalassa vammoihinsa muutamaa viikkoa myöhemmin.
Polttoitsemurha

Bouazizin kuolemaan johtaneet tapahtumat tunnetaan pääpiirteittäin, ja tapahtumista on erilaisia versioita. Yhteistä niille on, että Boazizi joutui hankaluuksiin poliisin kanssa, koska myi vihanneksia torilla. 26-vuotias Bouazizi oli työtön. Niinpä hän myi luvatta vihanneksia ja hedelmiä, jotta pystyisi elättämään itsensä ja 8-henkisen perheensä. Työ oli raskasta. Kärryjä työntävä Bouazizi haaveili kuorma-autosta. Ennen viimeistä työpäiväänsä Bouazizi sanoi äidilleen, että hedelmät ja vihannekset olivat parhaita mitä hän oli nähnyt, ja että hän voisi ostaa niillä lahjoja sukulaisilleen. Poliisien mielestä myyjät toimivat ilman lupaa, mutta laki ei sitä vaatinut.
Poliiseilla oli tapana kysellä lahjuksia myyjiltä ja myös ottaa hedelmiä maksamatta. Tämä oli tuttua myös seitsemän vuotta alalla toimineelle Bouazizille. Kun varhain aamulla 17. joulukuuta Bouazizi työnsi kärryjään kohti toria, kaksi poliisia pysäytti Boauzizin kulun. Boauzizin setä tuli kuitenkin auttamaan sukulaistaan ja kehotti poliiseja jättämään Bouazizin rauhaan. Setä kävi poliisiasemalla kysymässä apua. Poliisipäällikkö kutsui Fedia Hamdin, Bouazizin pysäyttäneen poliisin, ja sanoi että tämän tulisi antaa pojan tehdä työtään. Johtajansa suhtautumisesta raivostunut Hamdi palasi kuitenkin torille.
Bouazizi tarjosi lahjuksiksi hyvän päivän tuoton 10 dinaaria, mutta poliisin mielestä tämä oli liian vähän. Joidenkin mukaan hän läimäytti Bouazizia, sylki tämän kasvoille ja haukkui Bouazizin kuollutta isää. Poliisi takavarikoi Bouazizin myymät tuotteet ja vaa’an. Kun Boauzizi yritti estää, poliisi löi häntä pampulla.
Tämän jälkeen Bouazizi yritti turhaan päästä kaupungin pormestarin puheille huutaen rakennuksen ulkopuolella. Kun Bouazizia oli nöyryytetty julkisesti, ja häneltä oli viety ainoa keino elättää itsensä ja perheensä, hän osti huoltoasemalta bensiiniä tai tärpättiä. Bouazizi puhui aikeestaan polttaa itsensä ja tekonsa syystä torilla. Kukaan ei uskonut häntä. Bouazizi kuitenkin sytytti itsensä tuleen kunnantalon edessä. Sammutin ei toiminut, koska se oli ehkä tyhjä. Poliisi ei vastannut soittoon, ja ambulanssi tuli vasta puolentoista tunnin päästä.
Bouazizin äiti Manobia koetti päästä kuvernöörin luo turhaan. Bouazizin äidin mielestä hänen poikansa teki itsemurhan säilyttääkseen arvokkuutensa. Bouazilla ei ollut poliittisia pyrkimyksiä.
Bouazizi kuoli sairaalassa 4. tammikuuta 2011. Hamdi koki hermoromahduksen vankilassa ja aloitti maaliskuussa 2011 nälkälakon. Boauzizin perhe perui poliisi Hamdia vastaan nostamansa oikeusjutun hyväntahdon eleenä.
Hamdi vapautui vankilasta huhtikuussa 2011.
Vallankumous

18. joulukuuta Bouazizin setä puhui kunnantalon edessä. Ihmisiä alkoi kokoontua protestiin. Kuvernööri pyysi hallitukselta lupaa neuvotella protestoijien kanssa. Hallitus ei kuitenkaan halunnut keskustella, vaan lähetti Sidi Bouziziin lisää poliiseja ja sotilaita.
Protestit levisivät noin kolmessa viikossa koko Tunisiaan. Tapahtumissa kuoli kymmeniä ihmisiä. Liikehdintä yltyi kansannousuksi. Presidentti Zine El Abidine Ben Ali pakeni maasta. Tämä käynnisti arabimaiden vuoden 2011 kuohunnan, arabikevään.
Muita Boauzizin innoittamia polttoitsemurhia

Kuukauden sisällä Bouazizin polttoitsemurhasta ainakin kahdeksan miestä sytytti itsensä tuleen eri maissa: neljä Algeriassa, kolme Egyptissä ja yksi Mauritaniassa. New York Timesin mukaan he ottivat Bouazizista vaikutteita.
Aiheesta muualla

Mohamed Bouazizi käynnisti arabikevään Elävä arkisto. Yleisradio.
Bouazizin äiti
Anna Kelo

Anna Kelo on suomalainen oopperaohjaaja. Hän työskentelee Suomen Kansallisoopperassa pääapulaisohjaajana.
Kelon isä oli kapellimestari ja äiti pianisti. Kelo on valmistunut musiikkiteatteriohjaajaksi Venäjän teatteritaiteen akatemiasta vuonna 1992. Hän aloitti Kansallisoopperassa vuonna 1994 ohjausassistenttina ja vuonna 1998 pääohjausassistenttina.
Ohjauksia

Olli Kortekangas: Isän tyttö (2007 ja 2009), Savonlinnan oopperajuhlat ja Kansallisooppera (yhteisohjaus Michael Baranin kanssa)
Aarre Merikanto: Juha (2011), Kansallisooppera
Wolfgang Amadeus Mozart: Figaron häät (2014), Kansallisooppera
Jaakko Kuusisto: Elämälle (2015), Ilmajoen Musiikkijuhlat
Jaakko Kuusisto: Jää (2019), Kansallisooppera
Richard Wagner: Nibelungin sormus -tetralogia (2019–2021), Kansallisooppera
Lähde
Akondriitti

Akondriitti meteoriitti.
Akondriitti on kivimeteoriittityyppi, joista puuttuu kondriiteille tyypillinen jyvämäinen rakenne. Akondriitit ovat kotoisin asteroideista, Marsista ja Kuusta. Ne muistuttavat Maan magmakiviä, koska ne ovat sulaneet jossain vaiheessa. Rakenne poikkeaa Auringon rakenteesta sulamisen ja magman kristallisoitumisen takia. Pian putoamisensa jälkeen löydetyistä meteoriiteista 7 % on akondriitteja.
Akondriittien alaluokat

Primitiiviset akondriitit
HED (Vesta) -meteoriitit
Kuumeteoriitit
Mars (SNC) -meteoriitit
Muut kehittyneet akondriitit
Aiheesta muualla

http://www.meteorite.fr/en/classification/stonymain.htm